UPSC की सिविल सेवा परीक्षा में कितने अंक लाकर आईएएस अफसर बनीं बी चंद्रकला?  
खनन घोटाले में नाम आने पर फिर सुर्खियों में हैं आईएएस बी चंद्रकला
जानिए बी चंद्रकला को सिविल सर्विस की परीक्षा में मिले थे कितने अंक
पति की प्रेरणा से आईएएस बनने में सफल रहीं चंद्रकला
बी चंद्रकला (IAS B. Chandrakala)... एक ऐसा नाम, जो इस वक्त यूपी ही नहीं देश के प्रशासनिक गलियारे में सबसे ज्यादा चर्चा में है. कभी अपने तेवर और एक्शन से सकारात्मक वजहों से बी चंद्रकला( B. Chandrakala IAS) चर्चा में रहतीं थीं, मगर अब यूपी के खनन घोटाले में नाम आने के बाद नकारात्मक रूप से सुर्खियों में हैं. सोशल मीडिया पर अपनी जबर्दस्त फैंस फॉलोइंग के लिए जानी जाने वालीं आईएएस बी चंद्रकला को नए साल में ही बुरे दिन देखने पड़े, जब लखनऊ स्थित फ्लैट पर बीते दिनों सीबीआई ने छापेमारी की. इस खबर के बाद ईमानदारी के लिए उनके प्रशंसक बने लोगों को तगड़ा झटका लगा. हमीरपुर में डीएम रहते उन पर अवैध खनन( Mining Scam) का आरोप लगा. इलाहाबाद हाईकोर्ट के आदेश पर हुई सीबीआई(CBI) जांच में उनकी भूमिका उजागर होने पर नए साल के दूसरे दिन यानी दो जनवरी को ही चंद्रकला ( B. Chandrakala IAS) और दस अन्य लोगों पर सीबीआई ने केस दर्ज कर छापेमारी शुरू की.
सपा सरकार में चंद्रकला को काम के बड़े मौके मिले, शासन उन्हें काबिल अफसर मानता रहा. शायद यही वजह है कि अखिलेश यादव सरकार में हमीरपुर, बुलंदशहर, मेरठ सहित पांच प्रमुख जिलों में डीएम बनने का मौका मिला था. हालांकि, बीजेपी सरकार आते ही उन्होंने यूपी से दिल्ली का रुख कर लिया.  यूपी में योगी सरकार बनने के बाद उन्होंने दिल्ली में प्रतिनियुक्ति मांग ली थी, मार्च, 2017 मे ही वह दिल्ली पहुंचीं और स्वच्छ भारत मिशन की निदेशक रहीं. फिर साध्वी निरंजन ज्योति की निजी सचिव बनीं. इसके बाद फिर वह पिछले साल ही दोबारा यूपी लौटीं. माध्यमिक शिक्षा विभाग में विशेष सचिव का चार्ज लेने के बाद ही फिर वह स्टडी लीव (शैक्षिक अवकाश) पर चली गईं हैं. यूं तो चंद्रकला को लेकर अब तक कई रिपोर्ट आ चुकीं, मगर इस बार जानते हैं कि संघ लोक सेवा आयोग(यूपीएससी) सिविल सर्विसेज की परीक्षा में उनका कैसा प्रदर्शन रहा था. 
एकेडमी में ट्रेनिंग के बाद चंद्रकला (IAS B. Chandrakala) को यूपी काडर मिला. खास बात रही कि उस वर्ष चंद्रकला के बराबर करीब दस अन्य अभ्यर्थियों को भी अंक मिले थे. जिसममें मनीष कुमार और पारुल गर्ग का भारतीय राजस्व सेवा(आइआरएस) में चयन हुआ था. वर्ष 2007 की परीक्षा के टॉपर अडप्पा कार्तिक थे. जिन्होंने 2300 में 1458 अंक पाकर टॉप किया था. जबकि एक अंक कम पाने वाले सुप्रीत सिंह गुलाटी दूसरे स्थान पर रहे थे. जिस वर्ष चंद्रकला ने परीक्षा पास की थी, उस वर्ष 638 रैंक तक के अभ्यर्थियों का सलेक्शन हुआ था. सबसे कम अंक 899 अंक आनंद कुमार राय को मिले थे. 
IAS बी चंद्रकला को सिविल सेवा परीक्षा में 409 वीं रैंक मिली थी.
बात 2014 की है. जब 2008 काडर की आईएएस बी चंद्रकला बुलंदशहर में डीएम थीं. उस दौरान एक वीडियो सोशल मीडिया पर मानो तूफान की तरह वायरल हुआ था, जिसने चंद्रकला को  सोशल मीडिया की सनसनी बना दिया. इस वीडियो के बाद उनकी ख्याति ईमानदार आईएएस अफसर के रूप में बनी. दरअसल, उस वीडियो में वह ईंट से ईंट तोड़कर सड़क निर्माण की खराब गुणवत्ता का भंडाफोड़ कर रहीं थीं. इस दौरान ठेकेदार और इंजीनियर को सरेआम फटकार लगा रहीं थीं. बार-बार कर रहीं थीं कि भ्रष्टाचार करते... शर्म नहीं आती... बी चंद्रकला ने नगरपालिका के विकास कार्यों की जांच के दौरान पाया था कि घटिया सामग्री का इस्तेमाल किया गया है. इसके बाद उन्होंने ऐसे तेवर में मातहतों को फटकार लगाई कि उसका वीडियो वायरल हो गया था. लोगों ने 'डीएम हो तो ऐसा'-कहकर खूब यह वीडियो शेयर किया था. इसके बाद चंद्रकला के सोशल मीडिया फॉलोवर्स की तादाद बढ़ती गई. मेरठ में डीएम रहने के बाद मार्च 2017 से प्रतिनियुक्ति पर वह दिल्ली पहुंचीं और केंद्र सरकार में इस वक्त कार्यरत हैं.